CELEX: 62021CN0564
Language: sl
Date: 2021-09-14 00:00:00
Title: Zadeva C-564/21: Predlog za sprejetje predhodne odločbe, ki ga je vložilo Verwaltungsgericht Wiesbaden (Nemčija) 14. septembra 2021 – BU/Bundesrepublik Deutschland

10.1.2022   
            
            
               SL
            
            
               Uradni list Evropske unije
            
            
               C 11/14
            
         
      Predlog za sprejetje predhodne odločbe, ki ga je vložilo Verwaltungsgericht Wiesbaden (Nemčija) 14. septembra 2021 – BU/Bundesrepublik Deutschland
      (Zadeva C-564/21)
      (2022/C 11/20)
      Jezik postopka: nemščina
      
         Predložitveno sodišče
      
      Verwaltungsgericht Wiesbaden
      
         Stranki v postopku v glavni stvari
      
      
         Predlagatelj: BU
      
         Nasprotna stranka: Bundesrepublik Deutschland, ki jo zastopa Bundesamt für Migration und Flüchtlinge
      
         Vprašanja za predhodno odločanje
      
      
                  1.
               
               
                  Ali iz pravice do pravičnega sojenja iz člena 47 Listine izhaja, da se upravni spis (tudi v elektronski obliki), ki ga mora javni organ predložiti v okviru vpogleda v spis ali sodnega nadzora, predloži tako, da je popoln in z oštevilčenimi stranmi, tako da so spremembe sledljive?
               
            
                  2.
               
               
                  Ali člena 23(1) in 46, od (1) do (3), Direktive 2013/32/EU Evropskega parlamenta in Sveta z dne 26. junija 2013 o skupnih postopkih za priznanje ali odvzem mednarodne zaščite (1) nasprotujeta nacionalni upravni praksi, v skladu s katero organ pravnemu zastopniku prosilca za azil in sodišču vedno predloži le izvleček iz elektronskega sistema za upravljanje dokumentov, ki vsebuje nepopoln, nestrukturiran in nekronološki skupek elektronskih PDF-datotek, ne da bi jima bila na voljo struktura in kronološki potek dogodkov, kaj šele vidna celotna vsebina elektronskega spisa?
               
            
                  3.
               
               
                  Ali iz členov 11(1) in 45(1)(a) Direktive 2013/32/EU izhaja, da mora odločevalec organa za azil odločbo podpisati lastnoročno, jo vložiti v spis ali jo mora prosilcu vročiti tudi kot lastnoročno podpisan dokument?
               
            
                  4.
               
               
                  Ali je lastnoročni podpis v smislu člena 11(1) in člena 45(1)(a) Direktive 2013/32/EU podan, če je odločevalec odločbo podpisal, vendar je bila ta odločba nato poskenirana, izvirnik pa uničen, s čimer je pisna oblika odločbe samo delna?
               
            
         (1)  UL 2013 L 180, str. 60.